Rijmbijbel/4 Koningen
3 Koningen   Tobias
__notoc__

f74r
Insinen tiden weetmen wel
Verloren die van israel
Dat bewanc vanden moabiten
Dat mogen si sire quaetheit witen
12885
Want ochosias viel ∙i∙ val
Daer hi af siec was ende qual

f74v
Ende hi sende sine boden
Om antworde an die afgoden
God sende heliase in haer gemoet
12890
Die seide wat eist dat ghi doet
Es in israel geen god
Ghi soect belsebucs ghebod
Hier omme en sal ochosias
Niet genesen siit seker das
12895
Si keerden ende seiden ten coninc dan
Hi vragede hoedaen was die man
Si seiden ru ende gegort
Met ∙i∙ gordele als hiit hort
Seidi het was elias dan
12900
Doe sendde hi om; ∙i∙ man
Ghewapent met ∙L∙ gesellen
Hi quam te hem dus horen wi tellen
Ende seide gods man die coninc hiet
Dat ghi tehem comt ghereet
12905
Helias sprac ben ic gods man
Tfier vanden hemele come dan
Ende verbernedi ende dine scare
Dit gesciede tehant dare
Noch ∙i∙ sende ochosias
12910
Die van zelker meninge was
Ende die dat selve tote hem sprac
Ende smaecte dat selve onghemac
Den derden sender ochosias
Dat waenmen dat abdias was
12915
Ende met hem ∙L∙ tere scaere
Die quame voer heliase al quare
Die knielde ende bad genade helien
Vorhem ende vor sine partien
Die ingel sprac ganc daerwaert
12920
Met hem ende wes onvervaert
Ten coning ginc hi met gheninde
Ende seide dat hi daer bode sinde
An belsebuc al openbare
Als ocht geen god in israel ware
12925
Dies saltu sterven sprac helias
Doe starf die coninc ochosias
ii iaer regneerdi als ict vernam
Na hem wert coninc siin broeder ioram
Want geen kint bleef van hem
12930
Die coninc van iherusalem 
Die hiet ioram alo wel
En hadde sconinc van israel
Suster te wive achalien
Dies ghi horet te voren lien
12935
In dien tiden horic talen
Wilde god heliase up halen
Ende hi ginc doe in galgala
Ende heliseus volgede na
Bliif hier sprac hi du does wel
12940
Hi sprac god setmi in betel
Doe swoer hi dat hiis niet dade
Die heilige geest seidem in rade
Dat siin meester soude te waren
Indien tiden tehemele varen
12945
Ende teerst dat si quamen ginder
Quamen der profeten kinder
Tote eliseuse in betel
Ende seiden heimelike wistu wel
Datmen diin here oec heden
12950
Dragen sal ter hogher steden
Swiget seithi ic weet vor waer
Doe hieten helias bliven daer
Mar heliseus wilde niet so
Doe quamen si in ierico
12955
Daer seidemen die favele mare
Mar helias hieten bliven dare
Mar hi en hilter hem niet ane
Doe quamen si beide ter iordane
Ende ∙i∙ der profeten kinder
12960
Sagen comen van verre ginder
Sinen mantel voude helias
Twater sloechi als ict las
Ende het sciet hem in corter stont
Over gingen si upten gront
12965
Helias sprac ten papen toe
Bid dattu wilt dat ic di doe
Eer ic van die werde verheven
Heliseus bad ∙i∙ rike geven
Ic bidde dat diin geest si
12970
Twivoudich here vort in mi
Helias hadde dus horen wi lien
Den heiligen geest der profetien
Ende oec ter miraclen mede
Dit was die twivoudichede
12975
Ochtmen macht verstaen dus
ii dode verwecte eliseus
Ende elias mar eenen
Dit mach twivoudichede menen

f75r
Du bids seiti bede svare
12980
Mar siestu als ic up vare
So es die bede ghehort
Wel cortelike na dese wort
Dat si gingen hare verde
Quam van viere wagene ende perde
12985
Diese doe beide versceden dede
Helias die voer upter stede
Ende voer wech te hemele waert
Heliseus die voer upwaert 
Ende riep wel lude vader miin
12990
Helias nam den mantel siin
Ende warpene heliseuse neder
Ter iordane keerdi weder
Ende sloech twater metten clede
Mar niet en scietsi hem gherede
12995
Doe seidi waer es die es god helias
Doe sloechi dwater als ict las
Doe sciet die flume in corter stont
Ende hi ginc over upten gront
Doe gint der profeten kinder
13000
Sagen die noch waren ginder
Seidsi dattie geest helias
Up heliseuese gherust was
Ende liepen hem allegader iegen
Ende anebedene ende negen
13005
Van heliase hebben beheten
Ons die heilighe profeten
Dat hi noch ende enoc mede
Tote iherusalem in die stede
Antkerst sellen weder staen
13010
Mar hi salse daer bede doot slaen
Heliseus die quam do
Ghewandelt in iherico
Daer hi dat water genas
Dat te voren so bitter was
13015
Ende met zoute maecte goet
Alsmen noch twiwater doet
Van danen ginc hi in betel
Daer maectemen met hem spel
Kinder ∙xl∙ ende ii nochtan
13020
Ende seiden clem up caleman
Doe vloecte hise in gods namen
Mettien worde ii beren quamen
Uten woude diese verbeten
Die xlii kinder wildiit weten
13025
Die ioden die dus hilden spot
Dat naect ende cale hinc god
Dat hi clam up tcruce te waren
Dat xlii kinder oec waren
Betekent dat xlii iaer
13030
Na die passie gods dats waer
Tytus ende siin vader vaspasianus
Utem wilden roemschen huus
Quamen die ii beren tewaren
Ende scorden die iodsche scaren
13035
Heliseus die ginc daer na
Wonen in Samaria
Achabs sone die coninc ioram
Daer ic te voren die tale af nam
Ontfinc die crone dats waer
13040
In iosafats vii iaer 
Ende xii iaer was hi here
Die afgode dedi wech sere
Die siin vader brochte int lant
Mar donghelove ieroboam vant
13045
Van den calve daer bleef hi an
Ende micheas die scalt den man
Dien sloechi doot om tverwiten
Die coninc vanden moabiten
Gaf ∙c∙ lammer telken iare
13050
Ende ∙c∙ hamele tere scare
Te tsentse dien van israel
Doe achab starf verstaet wel
Wildiit vortmeer laten liden
Ioram quam up hem striden
13055
Met hem was coninc iosafat
Die noch levede ende noch bat
Die coninc van ydumea
In ∙i∙ woistine waer si daer na
Algader van dorste doot
13060
Doe was omboden dor die noot
Heliseus die seide god sal
U waters genoech geven al
Ende daer toe in uwe  hande
Die moabiten u grote viande
13065
Die porten siin in u gewout
Ende selt verbernen boem ende hout
Ghi selt verstoppen die fonteinen
Entie ackere met stenen ontreynen
Datmer geen coren winnen sal
13070
Entie dinc ghesciede al

f75v
Also alst heliseus seide
So datmen die hoeftstat beleide
Entie coninc waende ontfaren
Met vii∙M tere scaren
13075
Mar hi wart weder in gedaen
Doe nam hi sinen sone saen
Die na hem crone soude dragen
Daert alle die coninc toe sagen
Ende offerden gode tere offeranden
13080
Upten mur quamen die viande
Updatten god losse uter noot
Doe sloechi sinen sone doot
Doe ontfarmers so den heren
Dat si te lande voeren met eren
13085
Iosafat voer in iherusalem
Iehu quam doe iegen hem
Ende scalten dat hi helpe dede
∙I∙ man die afgode anebede
Daer na bleef abdias doot
13090
Die ∙C∙ profeten uter noot
Hilt ende voede doe iesabel
Den goeden liede was so fel
Siin wiif riep heliseuse an
Here nu es doot miin man
13095
Ende bleef sculdich here ghelt
Vanden propheten die hi helt
Nu comt dies die scult es
Om mine kinder ontfermet u des
Hem te dienne omme die scout
13100
Heliseus hads onghedout
Ende sprac wat heeftstu in diin huus dan
∙i∙ wel lettel olien gods man
Ganc henen seithi dire straten
Lene te diren geburen wel vaten
13105
Ende beloken doren met dine kinden
Ghiet vol die vaten dus dede soe sinden 
Omme die vate ende dede also
Die worden vol olien dies was soe vro
Ende doe seide die man
13110
Vercoep dine olie ende ghelt dan
Hem die die perse an drivet
Ende dattu boven der scult blivet
Daer saltu selve leven bi
Entie dine dus radic di
13115
Heliseus soude daer na
Dor ∙i∙ stat liden hiet sima
Daer woende ∙i∙ wiif was vroet
Ende talreerst dat soe verstoet
Datter was ∙i∙ heilich man
13120
Deedsone met hare eten dan
So dat hi dicke quam ter stat
Doe riet soe haren man dat
Dat hi maecte ∙i∙ camere daer
Heliseus quam dicke naer
13125
Met sinen goeden knape gyesi 
Ende bi hem so verstont hi
Dattie vrouwe nie kint gewan
Ende dathi out ware di man
Heliseus beloefde haer een
13130
Alset saen daer na sceen
Want soe eens kints genas
Ende als kint gewassen was
Sout in ∙i∙ oeste gaen
Te sinen vader het wert siec saen
13135
Het bleef doot daer in corter wilen
Die moeder namt sonder ghilen 
Ende leit daer up tbedde heliseus
Ende ginc danen ende bracht thuus
So dat soe te heliseuse quam
13140
Bi sinen voeten soene nam
Ende clagede de doot vanden kinde
Dat hare god te miraclen sinde
Heliseus sprac tote gyesi
Nem minen stoc hietic di
13145
Ende ganc wech in corter stont
Lech dien up tkints mont
Doe gyesi was wech gegaen
Swoer die vrouwe sonder waen
Soe sciede van hem niet hoet ware
13150
Doe stont hi up ende ginc met hare
Gyesi gemoeten na desen
Ende seide tkint ware niet genesen
Mar heliseus quam daer ter stede
Ende voegede hem an tkints lede 
13155
Ginder bad hi van den hemele gode
So dat vleesch verwarmede tode 
Ende tkint verrees van dode te live
Ende gaft levende den wive
In galgala ginc hi als wiit horen
13160
Want hi danen was geboren
Doe hi geboren was ter wile
Tgoudine calf dats gene ghile

f76r
Dat ieroboam maken dede
Brieschede lude daer ter stede
13165
Doe vorseide dus van hem
∙I∙ pape in iherusalem
Hets gheboren dat wetic wel
∙I∙ profete in israel
Die die afgode sal tebreken
13170
Daer die duvele ute spreken
Doe was hongher groot alginder
Doe quamen der profeten kinder
Te heliseuse daer om trent
Doe hiet hi maken ∙i∙ pulment 
13175
Dat was van bittren crude
Dat si allen riepen wel lude
Gods man die doot es inden pot
Doe werphire meel in ende god
Die gaf suetheit der spisen dan
13180
Doe brochthem ginder ∙i∙ gods man
ii brode ende gherstiin mede
Van dien ii broede dat hi dede
∙C∙ manne eten sat
Nochtan bleef daer ter stat
13185
Doe hadde die coninc van surien
∙I∙ prince van sire partien
Die lasers was horic lien
Oec hadden rovers van surien
∙I∙ ionvrouwe van Israel gevaen
13190
Die diende ende was onderdaen
Naamans wive hare vrouwen
Die seide ware miin here en trouwen
Toten profete in samaria
Hi ghenase hoe soet ga
13195
Des voer danen naaman
Ende methem menich man
Ende ginc voer heliseuse staen
Die hieten die profete gaen
In die iordane vii warf dwaen
13200
So soudi dan genesen saen
Mar naaman die hadt onwart
So dat hem geraden wart
Dat hiit dade datmen hem riet
En ware so swaer te doene niet
13205
Doe deet naaman ende hi genas
Ende om dat hi heidin was
Seidi ten profete aldare
Dat anders geen god en ware
Dan die god van israel
13210
Oec wilde hi prosenten wel
Heliseuse mar hi swoer sere
Dat hiis name min no mere
Doe bad hi vander heiliger erde
Met hem te voerne sine verde
13215
Ende seide hi en worde nember so sot
Dat hi anebede ∙i∙ afgod
Mar emmer moetic doen ∙i∙ dinc
Alse up mi lenet die coninc
Ende anebedet sinen afgod mahaoen 
13220
Soe moetic mede also daer doen
Bid gode dat hiis mi niet en tie 
Naamon entie van surie
Voeren aldaer hare vaerde
Ende voerden methem vander erde
13225
Mar gyesi liep hem naer
Al heimelike daer
Ende seide minen here comen ginder
∙ii∙ gaste ∙ii∙ profeten kinder
Sent hem cleder ende gaet dan
13230
Dat dede gewillike die man
Syesi stacse wech int huus
Navonts so sprac eliseus
Wanen so comstu gyesi
In was niewer antworde hi
13235
Onse here sprac was metti
Ende heves gelt genomen bedi
Datture mede wilts copen dan
Die laserscap van naaman
Die seldi oec enten dinen
13240
Embermeer hier na scinen
Aldus wart lasers gyesi
Siin geslachte dat siin si
Die sacrament oft kerken goet
Vercopen daer om siin bloet
13245
Ihesus storte onse here
Die bliven lasers embermere
Dats onwert ende van gode versteken
Dus wille die scrifture weten
Ene warf so gheviel ginder
13250
Dat gingen der profeten kinder
Ter iordanen houwen hout
Om vier te makene iegen cout
Ende met hem heliseus selve
Daer ontvloch ∙i∙ van den elve

f76v
13255
Dyser ende hi dreef ongedout
Ende heliseus die nam thout
Ende stact in twater ende dyser quam
Up vlotende ende daerment weder nam
Tien tiden was up israel
13260
Dien coninc van surien fel
Ende ginc leggen sine lagen
Mar daten mochten niet vort dragen
Want heliseus waerscuwetse wel
Den coninc van israel
13265
Dies balch die coninc van surien
Ende seide wie es van mire partien
Die mi verraet ende mi es loes
Daer antworde ∙i∙ niemen altoes
Mar heliseus ondecket al
13270
Dat ghi raet groot ende smal
Doe sprac hi dien willic vaen
Mettien so heeft hiit verstaen
Dat hi was in dotahim
Ende sende om te vane him
13275
Nachts viel vor die porte ∙i∙ scare
Heliseus knecht warts geware
Tilic ende wart vervaert sere
Ende riep wat sellen wi doen here
Heliseus sprac mesbare niet sere
13280
Met ons siinre vele mere
So dat om heliseus bede
God des knapen ogen ondede
Ende sach die berghe vol ingle scaren
Doe die viande in die stat waren
13285
Maketse heliseus met beden blent
So datten nieman heeft gekent
Heliseus seide dits niet de stat
Ghi hebt verloren oec den pat
Volget mi ic sal u togen dan
13290
Wien ghi soect enten selven man
Doe leedhise in Samaria
Ende bad god ende oec daer na
Ondede god haer ogen ginder
Doe sagen si mere ende minder
13295
Binnen samarien die stede
Haer viande omtrent mede
Die coninc sprac nu lieve vader
Willicse hier doen slaen algader
Heliseus sprac doe hem geen leet
13300
Want god hevetse hier geleet
Herberchse ende ghef hem genoech
Die coninc dede hem gevoech
Daer na liethise te lande riden
Nochtan in eliseus tiden
13305
Ne quamen die rovers van surien
In iherusalem met partien
Daer na so besat benadap
Van surien met sire heerscap
Samarien die hoeftstede
13310
So groot wasser die hongher mede
Datmen cochte eens esels hoeft
Om ∙xxx∙d∙ dies gheloeft
Die selveriin waren ende swaer
∙I∙ duven quaet wet vor waer
13315
Cochtmen om ∙v∙d∙ mede
Iosefus scriift teser stede
Dat sire met souten hare spise
Oec bescriven ons somighe wise
Dat inder ieesten duven quaet
13320
Over den crop bescreven staet
Daermen coren inne vant
Dat si haelden buten int lant
Die coninc ginc den mur besien
∙I∙ wiif riep an hem mettien
13325
Help mi seit soe up genaden
Die coninc waende dat soe yet bade
Ende hi sprac en helpt im niet
Hoe magic betren diin verdriet
Weder met corne so met wine
13330
Here neen dese geselinne mine
Ende ic wi droegen over een
Onse kindere tetene als mi sceen
Domine es geten here segic u
Ende thare heeft soe ontsteken nu
13335
Siin cleet scorde die coninc van rouwen
Naest sire huut machmen scouwen
Dat hi ∙i∙ hare hadde gecleet
Hi sprac hoe mach mi mere leet
Embermeer van gode comen
13340
Daer swoer hi diere voer hem somen
Dat hi des dages sonder waen
Heliseuse soude thoeft of slaen
Want hi pensde met sire bede
Mochti verlosse die stede
13345
Ende om dat hiit en dede niet
∙I∙ dat hine onthoefden hiet

f77r
Doe beraus hem ende hi ginc naer
Heliseus was aldaer
Thuus ende met hem ∙i∙ deel der oude
13350
Doe vorseidi dattie coninc woude
Ende hiet datment hem bename
Totien dattie coninc quame
So datmen die boden vernam
Doe sprac hi als die coninc quam
13355
Ende hi vorseide sonder gile
Dat margiin ter selver wile
Die tiit soude siin goet
Doe sprac ∙i∙ die daer bi stoet
Dat het niet mach gescien
13360
Heliseus sprac du salt sien
Ende nembermeer ombites diin mont
Doe waren daer ter selver stont
Laserse die vor die porte lagen
Ende van hongre sere clagen
13365
Die toten tenten ghelopen quamen
Ende niemene altoes vernamen
Want god hadde veriaget there
Dat gevloen was sonder were
Die laserse aten daer genoech
13370
Ende namen daer roef genoech
Ende heliseus wort wert ware
Ende diene weder seide dare
Die was in die porse groot
Vor die porte gerreden doot
13375
Als benadap wiste die mare
Datten god veriagede dare
Ende datter noyt toe en quam
Wart hi van rouwen siec ende gram
Heliseus quam te damas
13380
Benadap die sere siec was
Sende sinen bode na desen
Te vragene om siin genesen
Teerst troesten heliseus wel
Daer na nam hi asael
13385
Over side ende hem seide al bloot
Dat die coninc ware doot
Ende dat hi soude wesen here
Oec weende heliseus sere
Om die plaghe die asael
13390
Soude doen dien van israel
Oec so seidit hem te voren
Benadap als wiit horen
Starf ende asael wart here
Alse heliseus vorseide oec ere
13395
Nu moet die tale van hem bliven
Want ic moet ∙i∙ deel bescriven
Van iosafats sone ioram
Hoe hi sinen inde nam
Int vifte iaer alse ioram
13400
Achabs sone die crone nam
Was coninc ioram na iosafat
Tote iherusalem in die stat
Die crone so droech viii iaer
An afgode hilt hi hem dats waer
13405
Bi siins wiifs rade achalien
Die van edom met hare partien
Entie hem waren onderdaen
Die siin hem nu af gegaen
Ioram tellet die ware lesse
13410
Sloech doot sire broeder sesse
Ende dwanc die van iherusalem
Afgode te anebedene met hem
Doe quam tehem ∙i∙ hiet elias
Niet diere wech gevoert was
13415
Ende vorseidem plage ende verlies
Mar hi en achte niet dies
So dat hi qual ende bleef doot
Dat hem tgedarmte ute scoot
Ende men groevene in davids stat
13420
Niet coninclike na al dat
So lese ic dattie goede ochosias
Na den vader coninc was
Selc leven leidi algader
Alse ioram dede siin vader
13425
Siin moeder leret hem achalie
Oec voer hi met sire partie
Met sinen oem van israel
Orlogen iegen asael
Daer wert die coninc ioram gewont
13430
Ende hi liet ter selver stont
Ihehuwe there van israel
Ende voer ligen in israel
Ende met voer oec ochosias
Die coninc van iherusalem was
13435
Heliseus die sende ginder
Een der profeten kinder
Tote ihehu in dat here
Dat hine coninc sacrere

f77v
Die ghene dede datmen hem hiet
13440
Ende mettien hi danen sciet
Alsi hem belovet hevet
Dat hi al slaet dat levet
Dat van achab comen es
Achab vragede den andren des
13445
Wat dede hier die verwoede knecht
Iehu antworde ghi hebt recht
Hi seide dat hi mi sacrere
Coninc vanden israelsche here
Mettien men daer coninc nam
13450
Ende ihehu swoer iegen ioram
Danen voer hi in israel
Ende met hem die van israel
Mar doe ioram wiste die mare
Waendi dat hi versoent ware
13455
Oft verwonnen altesamen
Om dat daer die liede quamen
Ende voer selve vragen das
Ende met hem daer ochosias
Tote up tlant daer omme naboth
13460
Ghedoot was iegen tgebot
Iehu eist vrede riep hi
Dander sprac wat vragestu mi
Om pais ende dire moeder sonden
Siin openbare nu ter stonden
13465
Doe waende wel ioram ontvlien
Mar ihehu scotene mettien
Tusschen scouderen rechte dure
Dat hi viel doot ter selver ure
Daer hiet hine werpen in nabots lant
13470
Om die wrake dedement te hant
Want helias hadt vorseit
Ende ochosias vlo gereit
Mar iehu gaf hem ∙i∙ wonde
Dat hire af starf in corter stonde
13475
Men droegen in iherusalem
In davids stat groefmen hem
Doe voer iehu in israel
Ende doe dedi die quade iesabel
Van ∙i∙ tor werpen tien tiden
13480
Ende met parden over haer riden
Mar doe hi over tafle sat
Hiet hise graven omme dat
Dat soe coninc dochter was
Men vant el niet als ict las
1348
Dan van den voeten enten handen
Ende thersenbecken boven tanden
Doe ghedochte iehu das
Dat also vorseide helias
Achab hadde in samaria
13490
Lxx sonen ende daer na
Screef iehu tedien vander stat
Ocht si yet wilden kiesen dat
Dat sire ∙i∙ maecten here
Ende vechten dor sine ere
13495
Vervaert waren si ende seiden neen wi
Mar wi willen dienen di
Brinct mi seithi in israel
Alle haer hoefde ic an u wel
Die van samaria daden dat
13500
Tote israel in die stat
Sloech iehu aldat achab bestoet
Datten minde wast quaet of goet
Ende sine papen hoe dat vaert
Doe voer hi te samarien waaert
13505
Ende ghemoete tere partien
Xlii broedre van ochosien
Des coninx van iherusalem
Die niet en wisten van hem
Dat hi was verslegen nu
13510
De sloech alle doot iehu
Ende in samarien sloechi doot
Al tvolc clene ende groot
Doe dedi al tvolc comen tesamen
Ende hi wilde in baals namen
13515
Ere doen al sinen knapen
Voer hem quamen baals papen
Om te hebne ere groot
Entie sloechi alle doot
Baals beelde ende tempel mede
13520
Brac hi te sticken daer ter stede
Ende verdreef sinen name uut israel
Mar die calver wet wel
Die ieroboam maken dede
Leesmen dat hi anebede
13525
Doe omboet hem aldus god
Om dattu daets miin gebod
Diin gheslachte wet dat wel
Sellen siin coninc van israel
Tote dat comt ten vierden lede
13530
Doe Iehu doot was diet dede

f78r
So groefmen in samaria
Ioatas wert coninc daer na
Iehu droec xxxviii iaer
Die crone van israel dats waer
13535
Aldus eist vergaen met hem
Nu hort van dien van iherusalem
Achalie horde die niemare
Dat haer man verslegen ware
Ochosias dede soe ontliven
13540
Om dat soe vrouwe soude bliven
Alle die coninc kinder
Mar ∙i∙ sone ontscoter ginder
Iasaba die dochter ioram
I ochosias suster als ict vernam
13545
Mar niet van ∙i∙ moeder
Mar die coninc was haer broeder
Haer man was bisscop ioiadas
Ende dat kint hiet ioas
Inden tempel onthilt siit daer
13550
Wel heimelic viii der iaer
Ioiadas gaderde int vii iaer
Die princen vanden lande daer
Ende togede hem des coninx sone
Hulde swoeren hem alle die gone
13555
Iegen die valsche achalie
Ende met groter symonie
Sacreerde de bisscop ioiadas
Tenen coninc den iongen ioas
Achalie vernam die mare
13560
Ende quam gelopen aldare
Haer cleder soe van rouwen sleet
Ende ioiadas die bisscop heet
Datmen hare thoeft af sla
Buter porte hoe dat ga
13565
Vro was al tvolc vanden lande
Dat si quite waren der scande
Van ∙i∙ quaets wiifs bedwange
Daer na voeren si eer iet lange
Ende braken den tempel baal
13570
Enten outaer entie beelden al
Die achalie maecte ioram
Baals papen daer toe men nam
Versloegen si vorden outaer
Ioas was out vii iaer
13575
Alsmenne sacreerde wet wel
In ihehus xiii iaer van israel
Ende in ioiada xl iaer
Was hi here wet vor waer
Wet oec wel dat hi goet was
13580
Also lange alse levede ioiadas
Oec hiet die coninc ioas
Om dat twerc te vallen was
Anden tempel gods van ouden
Den papen dat siit doen maken souden
13585
Som bract oec achalie al
Ende maecter af tempel baal
Doe maectement metter offeranden
Dat volc gaf dat ginc durden landen
Ende mettien dat si wilden geven
13590
Die gode baden om haer leven
Alsmen te wige soude gaen
Int xxxiii iaer sonder waen
Ende mochtment al gecosten niet
Mettien ioiadas maken hiet
13595
∙I∙ bloc dien die boeke som
Heten gazofilatium
Ende metten gelde datmer vant
Maectemen twerc vort tehant
Doe starf die bisscop ioiadas
13600
Daer ic eeskine af las
Sider dat moyses bleef doot
Dat niemans oude was so groot
Hi leefde ∙C∙ ende xxx iaer
In davids stat groefmen dats waer
13605
Om dat hi crone met crachte
Weder brochte in davids gheslachte
Na sinen doot so wart besmet
Die coninc ioas ende liet die wet
Ende menich man als ic las
13610
Ioiadas sone zacharias
Castidene vander misdaet
Mar was dat vule quaet
En dochte om die ere niet
Die hem die vader beriet
13615
Hi steende zacharias ginder
Ende met hem al sine kinder
Sonder ∙i∙ die sider was
Na hem geheten zacharias
Tusschen den coprinen outaer
13620
Enten tempel dats waer
Dit was dinderste kerhof
Ioas nam selve loen hier of
Asael die coninc van surien
Quam up met sire partien

f78v
13625
Ende ioas gaf hem des sconinc scat
Ende des tempels omme dat
So lieten in paise asael
Daer na hi in qualen vel
Ende sine knapen sloegen doot
13630
Men groevene onder sine genoot
In davids stad niet coninclike
Na hem ontfinc siin sone drike
Die geheten was amasias
In ioas tiden als ict las
13635
So was coninc vanden latinen
Van enease comen ende van lavinen
Die xii silius armelius
∙I∙ sone haddi hiet iulius
Van wies gheslachte sider quam
13640
Deerste roemsche keiser als ict vernam
Armelius maecte ∙i∙ berch niet quaet
Daer nu ter wile rome staet
Hort mi vort so doedi wel
Van den coninc van israel
13645
In ioas xxx ste iaer
Van iherusalem dats waer
Was iheus sone iohatas
Van israel coninc als ict las
Crone droechi ∙x∙ iaer ende vii
13650
Ende was van ieroboams levene
Dies balchem god van israel
Ende lietse geselen asael
Den coninc van surien sere
Iohatas riep up onsen here
13655
Ende gode ontfermede der clage
Ende seide hem pais in sinen dagen
Ende doe groefinen in samaria
Siin sone wert coninc daer na
In ioas xvii iaer
13660
Van iherusalem dats waer
Ontfinc hi van israel die ere
Ende xvi iaer was hi here
Ieroboams doen hilt hi geel
Doch min dan sine vorders ∙i∙ deel
13665
Tien tiden was siec heliseus
Ende ioas die sochten thuus
Met groten soene met groten vare
Heliseus sprac brinc hare
∙I∙ boghe ende ∙i∙ scichte te hant
13670
Ende legter up oec u hant
Mettien gint die coninc dede
Heliseus leider up siin hant mede
Doe spranc hi up ende ondede ter vaert
Die oest port ende scoet utwaert
13675
Ende hi dede na sine gehete
Doe sprac aldus die profete
Dat gods scichte iegen surien
Du salt verslaen met sire partien
Van surien menigen man
13680
Hi dede wech den boghe dan
Ende mettien heliseus hiet
Want die coninc hadde ∙i∙ spiet
Slach seithi die arde daer mede
Mettien gerit die coninc dede
13685
Ende doe hi rusten began
Sach up hem die goede man
Ende seide hadstuse gheslegen
Vii werf ic wils verplegen
Also dicke hadstu surien verwonnen
13690
Nu sals di god iii warf onnen
Ende heliseus bleef daer doot
Men groefene last recht was groot
Uten lande van moab quamen
Int selve iaer als wiit vernamen
13695
Rovers ende wilden dlant bescaven
Ende liede stonden ende wilden graven
∙I∙ doden alsi daer plagen
Mettien si die rovers sagen
Ende worpen den dode van vare
13700
In heliseus graf aldare
Doe die dode als ict vernam 
In die heilige beendre quam
Wart hi levende wat sals mee
Dus verwecte hi der dode twe
13705
∙I∙ meer dan helias
Die noch leeft ende siin meester was
Tien tiden so starf asael
Van surien wet dat wel
Ende siin sone benadap
13710
Wart coninc ende hadde theerscap
Uphem vacht iii werf ioas
∙I∙ teken segic di als ict las
Dlant wan hi weder dat asael
Wan up die van israel
13715
Alse hem heliseus behiet
Eer hi vander werelt sciet

f79r
Ins coninc iohatas ander iaer
Van israel wet dat vor waer
Ontfinc die crone amasias
13720
Van iherusalem als ict las
Was xxxv iaer out
Ende xxx iaer haddi gewout
Also goet was hi alse ioas
Siin vader in sire ioget was
13725
Doe sloechi alst recht was groot
Die sloech sinen vader doot
Liede gaderde hi menich een
Om te dwingene die ydumeen
Entie van amalech also wel
13730
Hi hurde van dien van israel
∙C∙ dusent gewapender man
Ende doe hi wech varen began
Quam ∙i∙ profete die hem riet
Dat hi die van israel liet
13735
Omdat si methem hadden afgode
Nochtan so dediit harde node
Om dat si hadden siin ghelt
Doch versachi met gewelt
Van ydumea x∙M man
13740
∙I∙ edele stede dat hi wan
Ende hi hietse daer iethiel
Om dat god hem halp so wel
Mar die afgode van amalec
Brachten sident in ∙i∙ strec
13745
Die hi voer hem bringen dede
Ende sident anebeedhise mede
Nu hort hoe hi gheplaget was
Hi screef ten coninc iohatas
Diene mi of het sal di scinen
13750
Als dine vorders daden den minen
Dies balchem iohatas van israel
Ende elc was up andren fel
Doch vloech dat geslachte iudas
Ghevangen wert amasias
1755
Ende ioathas dregede te dodene hem
Hi en gave hem iherusalem
Doe mosti an gaen dat sure
Die coninc iohatas brac die mure
Cccc cubitus lanc
13750
Daer toe nam hi an den ganc
Beide selver ende gout
Ende vate met gewout
Diemen vant int huus ons heren
Eer hi danen wilde keren
13765
So roefdi des coninx scat
Ende nam gisele vander stat
Des wert tvolc upten coninc gram
Ende swoeren up hem daert af quam
Mar amasias die ontscoet
13770
In lachien daer sloechmen doet
Te iherusalem droechmenne na dat
Ende groefne in davids stat
Mar siin sone osias
Was na hem coninc als ict las
13775
Die doe out was xv iaer
In amasias tiden dat es waer
So was coninc vanden latinen
Filius diemen noemt lavinen
Die xiii comen van eneas
13780
Die van troyen geboren was
Iohatas die coninc starf hier na
Ende men groefene in samaria
Na hem seidemen dat oec nam
Die crone siin sone ieroboam
13785
Die coninc was in israel
xli iaer nu wet dat wel
Selc liif leedi als ict vernam
Alse dede die eerste ieroboam
Hi dede die macht van israel gaen
13790
Also wiit hier verstaen
Van emat al toter doder zee
Emat heeft namen twe
Hets anthiose hets reblata
Als ghi horen selt hier na
13795
Also alst vorsproken was
Vanden profete iosias
Datmen surien soude storen
Om dese zake als wiit horen
So verhief hem ieroboam
13800
Ende maecte gode met sonden gram
So datter god met sinen gehete
Amos sende sinen profete
Dit was ∙i∙ harde van den velde
Aldus sprac amos met gewelde
13805
Ic sal mettem swerde werden gram
Iegen dat huus ieroboam
En dinde es comen also wel
Vanden volke van israel

f79v
So dat hine swigen hiet
13810
Daer omme so en liet hiis niet
Doe wert hem thoeft dor slegen
Also wert hi te lande gedregen
Ende begraven met eren groot
Ieroboam die bleef dus doot
13815
Ende siin sone zacharias
Wart na hem coninc als ict las
Hier moetict laten van hem
Hort van dien van iherualem
In ieroboams xvii iaer
13820
Droech te iherusalem dats waer
Crone die coninc osias
Die xlii iaer coninc was
Hi hilt die wet die moyses screef
Sine viande hi verdreef
13825
Entie van amos geslachte
Maecti geldende tsens met crachte
Entie muren van iherusalem
Worden weder gemaect bi hem
Die van israel coninc iohatas
13830
Brac als men te voren las
∙I∙ man was hi als wiit horen
Die vele hove wan ende coren
Dus wart hi van goede rike
Iegen gode van hemelrike
13835
Verhief hi hem dor sine riichede
Want hi te hogher tiit an dede
Des bisscops gewaden ende hadde vuldacht
Te voldoen des bisscops ambacht
Nochtan doement hem verboot
13840
So wert daer ∙i∙ erdbeve groot
∙I∙ berch scorde daer vor die stede
Die des coninx hove verlach mede
Die weghe hi ontvee brac
Om dat laserse onghemac
13845
Was hi uten lieden gedaen
Siin sone iohatan heeft ontfaen
Dat gherechte alst recht was
Ende doe doot was daer osias
So groefmenne in davids stat
13850
Ioathan wert coninc om dat
Iosefus scriift nochtan daer of
Datmenne groef int coninclike hof
Ende ander nieman noyt dan hem
Die crone droechi in iherusalem
13855
In dien tiden dat was osias
Profeteerde eerst ysaias
Daermen hier af scriift mee
Oec profeteerde osee
Die vorseide met groter eren
13860
Die verisenesse ons heren
Doe profeteerde oec iohel
Ende hi vorseide oec also wel
Die comst vanden heiligen geest
Die in sinxtendage gesciede meest
13865
Ionas die profeteerde doe mede
Van sereptane die goede stede
Der wedewen sone als ict las
Dien verwecte helias
Hier vorseidi lange te voren
13870
Datmen iherusalem soude te storen
Indien tiden van osias
Nam inde drike als ic las
Van surien oec aldus
Die coninc sardinapulus
13875
Wart verwonnen ter steden
Van arabarces den coninc van meden
Ende berneden selven saen
Arabarces hevet drike ontfaen
Doch hadden die surien daer naer
13880
Coningen mar wet vor waer
Niet so mogende als dander waren
Doe god dede dandre vervaren
Also nahum hadde vorsproken
Wart al haer cracht tebroken
13885
In osias tiden so was 
Coninc silvius porcas
Die xiiii vanden latinen
Van enease ende van lavinen
Die xv wi lesen dus
13890
So was silvius armelius
No hort vort so doedi wel
Vanden coninc van israel
In osias xxviii iaer
So drouch crone dats waer
13895
In israel als ict las
Ieroboams sone zacharias
Nemmeer dan maende sevene
Om dat hi was van quaden levene
Sellum versloegen dats waer
13900
Ende hi wart coninc daer naer

f80r
Niet meer dan ∙i∙ maent daer na
Droechi crone in samaria
Want van tharsen manahem
Versloegene ende wart coninc na hem
13905
In osias xxxix iaer
∙X∙ iaer droechi crone dats waer
Ieroboams levens was hi vol
In sinen tiden quam die coninc ful
Van assyrien in siin lant
13910
Manahem coft hem af te hant
Met scatte dat hi keren soude
Oec so sendde hi hem van goude
Die calver die ieroboam
Maecte daer god omme was gram
13915
Mar en waren die selve niet
Die ieroboam maken hiet
Want die papen die goudine stolen
Ende setter cprine verholen
Vergout dus eist hier bekent
13920
Doe dat prosent was gesent
Ende men die valscheit vernam
Worden die assyriene gram
Ende bleven daer na altoes fel
Ten conincrike van israel
13925
Manahem die starf daer na
Ende siin sone fosea
Droech crone wet vor waer
Ende regneerde xvi iaer
Hi dede wel sine bedorte
13930
Ende hi maecte die hoge porte
Diemen spetiosa hiet
Den amoniten was hi wreet
Want hi deedse te tsense slaen
Dies siit seker sonder waen
13935
In sinen tiden bi gods gehete
Vorseide nahum die profete
Datmenne soude vervaren
Dat gesciede daer te waren
Daer na over ∙i∙ wile lanc
13940
Drie dach verde was haer vorganc
∙I∙ marasch ginc in die stede
Diese teerst verwatren dede
Ende ∙i∙ erdbeve quam so groot
Met viere datter god nederscoot
13945
Dus verdarf daer altemale
Amus werc ende sine sale
In ioathans tiden oec so was
∙I∙ profete hiet micheas
Iohatan die starf na dat
13950
Ende men groevene in davids stat
In sinen tiden wi lesen dus
Worden gebroedere remus ende romulus
Ende gedragen bede tesamen
Ylia hiet haer moeder bi namen
13955
Om dat so na troyen wert geboren
Na iohatan als wiit horen
Droech siin sone achas
Die crone alst recht was
In xvii iaer verstaet mi wel
13960
Dat fasee van israel
Crone droech so was coninc daer naer
Achas ende was coninc xvi iaer
Van gelove was hi fel
Als die coninc van israel
13965
Doe quam up hem tvolc van surie
Ende fasee met sire partie
Ende besaten iherusalem
Achas quam ute iegen hem
Ende verloes ∙i∙ here groot
13970
Oec bleef daer siin sone doot
Alse fasee daer na
Keerde in samaria
Ende met hem vele gevane
Quam hem ∙i∙ profete ane
13975
Die geheten was edibel
Ende scalt die van israel
Dat si hare mage hadde gevaen
Si en lieten se weder gaen
God die soudse plagen sere
13980
Doe dede hem die coninc ere
Ende lietse weder keren vri
Anderwarven quamen si
Van surien coninc euningrasim
Ende fasee coninc met him
13985
Ende belagen iherusalem
Achas wert vervaert van hem
Mar isaias toesten sere
Ende hine gelovets min no mere
Doe dedem ysaias verstaen
13990
Dat ∙i∙ maget soude kint ontfaen
Mar achas sende boden na
Toten coninc van assyria

f80v
Ende omboet hem mi dus vrie
Van den coninc van surie
13995
Ende van dien van israel
Oec willlicke di om dienen wel
Doe quam hi met sire partien
Ende verwoeste sere surien
Ende rarim keerde in ramas
14000
Die assyriene waren ras
Si wonnen die stede groot
Endde sloegen den coninc rasim doot
Daer quam van iherusalem achas
Ende dancte hem met giften das
14005
Dese achas sloet die temple toe
Ende verboet gode te diene doe
Achas verstarf ende na dat
So groefmenne in davids stat
Ende siin sone ezechias
14010
Bleef na hem coninc als ict las
In achas tiden als ic gome
Was genoemt ende gesticht rome
Van meye uptie ∙x∙ kalende
Van ∙ii∙ broedren als ict bekende
14015
Remus ende romulus
Hort vort van israel aldus
Asee verstaet mi wel
Wart coninc in israel
Int xii iaer van coninc achas
14020
Ende int ix als  ict las
Droechi crone ende was quat
Doch beter alst becreven staet
Dan sine vorders wet vor waer
Want hi gaf iii warf int iaer
14025
Orlof dat volc onder hem
Voere bedevaerde te iherusalem
Doe was doot teglatfalasar
Ende coninc wart salmanasar
Van dien van assyria
14030
Den coninc asee dwanc hi daer na
Teerst dat hi hem tesense stoet
Daer na so wart hi fel gemoet
Dat hi den coninc asee
Inden kerker leide te ninive
14035
Ende lach vor samarien iii iaer
Ende wan die stat over waer
Int vii iaer dat ezechias
Coninc van iherusalem was
In asees ix iaer
14040
Altvolc van israel dats waer
Die vii geslachte die bleven waren
Voeren te teglatfasars scaren
Hi ontfincse alle ende daer na
Voerdhise ínt lant van caspia
14045
Daer dander waren haer genoet
Daerse sint alexander besloet
Met desen was tobias gevaen
Daer ieesten af bescreven staen
Salmasar brochte daer na
14050
Ander volc in samaria
Entie coninc assaradoch
Die brochter vele meer noch
Die dlant wonnen als ic wane
Dese heetmen samaritane
14055
Doesi dlant besaten onwaerde
Sende god onder hen liebaerde
Diese verbeten harde saen
So dattie coninc heeft verstaen
Eist dat lant sal siin beset
14060
Tvolc moet houden moyses wet
Doe sendi hem van israel
∙I∙ pape die in betel
Woenen voer die brochtse ten zeden
Dat si hem allegader besneden
14065
Si ontfingen moyses gebode
Doch hilt si hem an die af gode
Hier bi seiden die samaritane
Alst den ioden plach wel bi tegane
So en wilden siis hen niet
14070
Nu merct dat israelsche diet
Wart gevaen als ict vernam
Nadien dat ute egypten quam

f81r
Dcccc iaer ende sevene
Dit verdienet met quaden levene
14075
CC ende ∙xl∙ iaer
vii maende ende vii dage daer naer
Dat roboam ende ieroboam
Drike scieden als ict vernam
Vele diere ontscuult waren
14080
Ende ontvloen salmanasars scaren
Keerden weder tharen steden
Alle dat orloge was leden
Ende selc ontfinger daer gevane
Die onder die samaritane 
14085
Wonende bleven wet dat wel
Daer int rike van israel
Ezechias hort van hem
Wart coninc in iherusalem
Ende was coninc ∙xxx∙ iaer
14090
In siin eerste iaer dats waer
Ter eerster maent met groter eren
Ondede hi den tempel ons heren
Die achas siin vader sloet
Ende maecte ∙i∙ paschen groet
14095
Hi maecte den dienst ons heren weder
Die gevallen was ter neder
Hi brac alle afgode omtrent
Ende dat coprine serpent
Dat moyses in die woistine goet
14100
Dien maecte tvolc ere groot
Also ocht heilich ware
Dit brac ezechias openbare
Alte sticken daer ter stede
Ende warpt in ∙i∙ beke mede
14105
Dien dienst brac hi af daer na
Den coninc van assyria
Der filistiene sloegen si vele
Mar daer na ginct hem uten spele
Want in siin xiiii iaer
14110
Salmanasars sone daer naer
Sennacherip quam in siin lant
Ende van assyrien menich viant
Si wonnen hem af sine steden
Ezechias bad laet mi met vreden
14115
Ende coft met selvere ende met goude
Dat hi vanhem varen soude
Sennacherip die swoer hem dat
Mar doe hi tgoet hadde uter stat
Brac hi hem eet ende vrede
14120
Ende dede beliggen die stede
Siin here beval hi hem tveen
Rapsates so heet deen
Tarca so was sanders name
Die coninc omboet dat hi quame
14125
Iegen hem spreken uter stede
Mar hi was dies niet en dede
Doch sendhire sinen raet
Doe sprac rapsates dat verstaet
Sennacherip grote coninc
14130
Van assyrien seit dese dinc
Echesias  wes troestu di
Dattu dus strides iegen mi
Eist upten coninc van egypten lant
Du leens up riet met dire hant
14135
Heefstu up dinen god oec troest
Hebben die gode di verloest 
Der heidine ende van israel
Dat volc van mi also wel
Troesten di dan dine liede
14140
ii dusent orse nem tire miede 
Du en heefster liede niet toe genoech
So lude sprac hi dat ongevoech
So dat hiit horde in die stede
Doe seidi ten volke mede
14145
Ghi liede dit spreect miin here
Doet u nutscap ende uwe ere
Dat ghi niet van groter pine
Uwen drec verteert ende uwe orine 
Comt uter stat temi
14150
Ende levet bi uwen gode bedi
Als miin here keert te hant
Hi sal u voeren in ∙i∙ lant
Dat also tuwe es gedaen
Doet ezechias hadde verstaen
14155
Scurdi af sine gegare 
Ende dede an ∙i∙ zac openbare
Ende omboet dat ysaias
Doe sprac hi an ezechias
Hi seget god sprect wes onvervaert
14160
Hi sal doen keren te lande waert
Den coninc van assyria
Rapsates voer wech daer na
Want sennancherip was gevaren
Tote egypten met sire scaren

f81v
14165
Mar doe hi vernam dat terreata
Die coninc van etyopia
Dien van egypten te helpe quam
Bedi keerdi weder gram
Doe sendi lettren te ezechias
14170
Daer dat in gescreven was
Dats god hadde gene macht
Hem te helpene met sire cracht
Dit clagede ezechias gode
Doe was des ysaias bode
14175
Hi seide aldus ten derden iare
So vare met dire scare
Up sennacherip die di vervaerde
Dien saltu vellen metten swaerde
In siin lant no nembermee
14180
So en doet hi daer na nieman we
Spiset vii iaer ende int derde
Sait coenlic met groter verde
Ende dat volc dat es gevloen
Sal hem te lande weder doen
14185
Des troestes was ezechias vro
Ende stopte die fonteine so
Ocht weder quame there groot
Dat het waters hadde noet
Ten naesten iare quam die viant
14190
Sennacherip uut egypten lant
Ende woeste dlant van iuda
Alomme ende omme verre ende na
Ende besat die van iherusalem
Nachts quam dingel te hem
14195
Ende sloech in sine tente doot
∙I∙ here utermaten groot
∙C∙ dusent sire man
Ende lxxxv dusent nochtan
Sennacherip die was vervaert
14200
Ende vlo hem ∙x∙ te lande waert
Te ninive in sine stede
Ende aldaer hi anebede
Sinen god die hiet nesrach 
Doe quamen upten selven dach
14205
Seraser ende adramelech 
Sine kinder in sinen wech
Ende sloegen daer metten swaerde
Ende vloen wech hare vaerde
Int lant van armenia
14210
Doe wert van assyria
Coninc asradach siin sone
Die twe sloegen om tgone
Dat si teerst waren geboren
Ende hi den ioncsten trac voren
14215
Bedi sloechi den vader doot
Ende na dese miracle groot
Gingen uut die van iherusalem
Ende namen alden roef met hem
Van den lieden vondsi niet dan stof
14220
Dar seiden si algader of
Want dat gods vier verbrande
Altemale hare viande
Na desen zege die wonderlic was
En dancte niet ezechias
14225
Gode als hi met rechte soude
Mar hi verhief hem de houde
Dies gaf hem god ∙i∙ evel groot
Dat hi qual al toter doot
Doe quam te hem ysaias
14230
Ende seide god vermaent di das
Beset dine dinc god gebiet
Du salt sterven ende leven niet
Dies was droeve ezechias
Dat hi sonder sone was
14235
Ter weghewaert warp hi hem ten kere
Ende weende utermaten sere
An gode seiti sine bede
Ende eer ysaias oec mede
Yet verre quam buter zale
14240
Sprac god tehem dese tale
Ganc sech dit ezechias algader
Dit spreect god davids vader
Ic hebbe gehort sine bede
Ende sine trane bescouwet mede
14245
Ganc inden tempel ten derden dage
∙xv∙ iaer dans gene zaghe
Langic dine dage na
Ende van dien van assyria
Maec ic di entie stat quite
14250
Om di ende minen knecht davite
Wat tekene spreect ezechias
Salmi god geven das
Die tiende wile van den dage
Waest doe dans gene zage
14255
Ysayas sprac kies dinen wille
Wiltu dattie sonne sta stille

f82r
Ocht weder kere ten oesten waert
X grade weder metter vaert
Doe coes hi dat si weder kere
14260
Want selc tekiin was nie ere
So kerde die sonne ter selver stonde
Ten oesten ende die dach begonde
Entie coninc die ghenas
Ten derden daghe ginc ezechias
14265
Inden tempel ende dancte sere
Gode van so groter ere
Tien tiden alse dit vernam
Die coninc nero baladam
Die coninc was van babilone
14270
Dattie sonne anden trone
Weder keerde dur ezechias
Sendi hem gichten als ict las
Want die caldeusche in haer gebod
Houden die sonne over god
14275
Dies wilde hi den man eren mede
Dien haer god die ere dede
Doe die boden quamen so
Was ezechias harde vro
Ende verhief hem in sinen sin
14280
Te sire zale was niet in
Hi en liet hem altemale
Die heymelichede vander zale
Ende ontrende die heilige stat
Ende doe si wech waren na dat
14285
Quam ysayas ende vragede
Wat volc daer binnen iagede
So dat hem seide ezechias
Doe antworde ysaias
Dat seit god vanden trone
14290
Men sal noch voeren in babilone
Al dat es in dine zale
Die coninc sprac ons heren tale
Es harde goet het si doch vrede
Al miin leven dats mine bede
14295
Ezechias die starf daer na
Ende al dat lantscap van iuda
Hilt sinen uutvaert met groter ere
Eerlic groefinen den here
Alse yeman die quam van davite
14300
Want hi diende gode met vlite
In sinen tiden maecte romulus
Eerst ridders wi lesen dus
Hondert oude coes himede
Die hiet hi vadre vander stede
14305
Indien tiden wert hi verloren
In ∙i∙ marasch als wiit horen
Datmenne nemmermere vernam
Ende elc vanden vaders quam
Ende berechten elc ∙v∙ dage
14310
Die stat van rome dats gene zage
Doe wart daer na ponpeius
Coninc van rome wi lesen dus
Die hiet die vadre senature
Haer gheslachte leeft noch ter ure
14315
Romulus die coninc fier
Maecte eeerst den caledier
Ende begonste in marte siin iaer
Ne mar ∙x∙ maende dats waer
Maectine lanc ende nemmee
14320
Mar die coninc ponpeius deder toe tvee
Laumaent ende sporcle mede
Dit lese wi in die waerhede
Naden goede ezechias
Was manasses als ict las
14325
Siin sone coninc dats waer
Ende droech crone ∙lv∙ iaer
Dese was utermaten quaet
Die afgode die siins vader raet
Brac maecti weder al
14330
Hi maecte den tempel baal
Ende sette in die kerkhove beide
Afgode te sinen leide
Toverers bracht hi int lant
Ende brachte tvolc ter quader hant
14335
Wat profete diene scalt
Van gods halve hi ontgalt
Menigen hi ontliven dede
Te iherusalem in die stede
Sinen maech ysaias
14340
Die ∙i∙ heilich profete was
Dedi werpen uter stede
Ende uptie piscine mede
Die gheheten es syloe
Dede hine sagen mids ontwe
14345
Met ∙i∙ saghe die houtin was
Doe menne piinde als ict las
Bad die profete omme drinken
Daer wilde nieman omme dinken

f82v
Doe sende god ter selver stont
14350
Van hoghen dwater in sinen mont
Ende mettien  so inde hi saen
Nochtan ne wildiit niet verstaen
Diene sageden en sneden
Al sagen si dat aldaer ter steden
14355
Tien tiden als ict vernam
Dat sennacherip ute egypten quam
Ende iherusalem beleide
Also als ict eerst seide
Lach siin here bider fonteinen
14360
Van syloe ende was gemene
Buten ende binnen den lieden
Nieman mocht andre verbieden
Ghescieden der miracle tvwe
Bider fonteynen van syloe
14365
Ende oec bi ysaias bede
Alle die liede vander stede
Vonden waters genoech
Die heidine hadden tongevoech
Want si altoes te genen stonden
14370
Water daer gewonnen conden
Dur dese miracle dur dese ere
Groeven si aldaer den here
Ende dat si na des profeten doot
Gemeten mosten sire doget groot
14375
Om dese mesdaet om dese sonde
Sende god te deser stonde
Manasse ∙i∙ viant
Die te storde sere siin lant
Den coninc van babilone
14380
Met ketene in groter hone
Vinc hi manasse ende brochte
In babilone daer hine onsochte
Tormenete ende was hem fel
Doe verstont manasses wel
14385
Dat het was ons heren wrake
Doe dede manasses van deser zake
Penitentie ende piinde hem sere
Ende bad hertelike onsen here
So dats gode hem van hemelrike
14390
Afdochte ende brochtene in siin rike
Die hi quam in iherusalem
Die afgode stonden bi hem
Ende al ongelove hi verdreef
So dats geen liiteken bleef
14395
Ende dede gods dienst doen mede
Also als siin vader dede
Ende bekerde recht also wel
Dat sonder wonder niet gevel
Dat hi selke doget dede
14400
Daer hi ten goeden love quam mede
Entie vorbrugge veste hi sere
Doe starf manasses die here
Ende men groevene in sinen hof
Sinen sone verstarf daer of
14405
Die crone die amon hiet
In manasses tiden in liege u niet
Was van rome wi lesen dus
Coninc tullius hostillius
Die eerste coninc weet men wale
14410
Die hem te rome met sindale
Ende met purpre cleden dede
Oec so merede hi die stede
∙I∙ blexeme verbernden ten male
Hem te lesten in sine zale
14415
Amon wart coninc wet vor waer
Ende regneerde alse ∙ii∙ iaer
Dese scuwede alle doget
Alse die vader dede in sire ioget
So datten sine knapen versloegen
14420
Die liede dat qualike verdroegen
Ende sloegense diet daden algader
Ende groevense met sinen vader
Ende maecten siin kint iosias
Coninc dat viii iaer out was
14425
Ende droech crone xxxi iaer
Al davits leringhe dats waer
Hilt iosias wel heilichlike
Int vierde iaer van sinen rike
Was hi so heilich ende so gerecht
14430
Dat wonder was van selken knecht
Hi dede den volke afgode laten
Ende bekeerde so wel utermaten
Alle quade dinge als ∙i∙ out man
In siin achtiende iaer daer der an
14435
So purgerrde hi al tlant
Van alden afgoden die hi vant
Oec so dedi achter lande
Alover al halen offerande
Mede te beterne met allen
14440
Dat anden monster was gevallen

f83r
In siin xiiii iaer so was
Dat eerst begonste ieremias
Te profeteerne als hem hiet god
Gheboren was hi van amathod
14445
iii milen van iherusalem
Wi vinden lesende van hem
Dat hi gecleet was te voren
Eer hi ye was gheboren
Ende hi cume spreken conde
14450
Doene god met sinen monde
Profete hiet wesen ende dede
Sine hant an sine leppe mede
Hi profeteerde dats waer
Meer dan xli iaer
14455
Ende vorseide ende sach oec mede
I verlies van iherusalem die stede
Als wi lesen hier naer
In osias achtiende iaer
Want die pape ezechias
14460
In darke wanic dat was
Die boec deutronomius
Daer wi af lesen aldus
Datten moyses liggen hiet
Indie arke eer hi versciet
14465
Doemen vorden coninc las
Want daer in gescreven was
Die maledixie die si hebben souden
Die die wet niet wel en houden
Ende waermen afgode helde
14470
Dat siit also souden ontghelden
Hi soudse werpen uten lande
Als hi eerst dede hare viande
Iosias scorde siin cleet van rouwen
Het dochte hem wonder siinbi trouwen
14475
Dat si noch waren inden lande
Ende ontsach ons heren hande
Dat hem die plage ware bi
Den vroeden lieden so hiet hi
Dat si an gode sochten raet
14480
Mettien tvroede volc al gaet
An olda die profetesse
Die hem las een sware lesse
Soe ssprac dit seit onse here
Al tquade min no mere
14485
Dag ghi gescreven ende geset
Saget in den boec der wet
Sal ic u bringen in dese stede
Ende up tvolc datter in es mede
Die coninc diere in sende have
14490
Seget dat god sprect openbare
Om dat siin herte es also sware
Duer den boec comen in vare
So sal geverst siin die plage
No niet gesccien in sinen dage
14495
Dor dese wort sende tehant
Iosias dor al tlant
Ende dede comen daer te hem
Al tvolc van iherusalem
Ende las den boec daer sine alle horden
14500
Ende deedse sweren in waren worden
Dat si souden houden die wet
Die van moysese es geset
Die toverers entie afgode
Ende wat so was iegen gods gebode
14505
Verstac hi altemale wel
Daer na voer hi in betel
Ten outare dat ieroboam
Maecte daer god om was gram
Hi nam der papen gebeente daer
14510
Enter profeten dats waer
Der valschen eist dat ic mene
Ende verbernetse groot ende clene
In betel upten outaer
Also als abdo over ccc ende ∙xli∙ iaer
14515
Vorseide alsmen hier voren las
Die hi quam daer begraven was
Abdo ende hi die lettre vant
Doe geboet hi altehant
Datmenne liet in sine stede
14520
Ende den valschen profete mede
Diene met hem tetene bat
Entiene groef aldaer ter stat
Dus dedi in samaria
Ende in al dlant verre ende na
14525
Entie valscher profeten beene
Die outare groot ende clene
Verbernede hi te pulvere al
Dit was vorseit nu merct al
Ccc iaer ende xli te voren
14530
Van aldo den profete vercoren
Te iherusalem es hi gekeert
Ende maecte ∙i∙ paschen gereet

f83v
Ende omboet die van israel
Dien selke aventure ghevel
14535
Dat si der vangnesse waren ontgaen
Daer haddi als wiit verstaen
xx dusent van selker feeste
Vintmen niet ingere ieeste
Dat ye hilt coninc over waer
14540
Dit was in siin ∙xviii∙ iaer
In sinen tiden ghevel also
Dat ∙i∙ coninc hiet nechao
In egypten coninc was
Die mare hadde vernomen das
14545
Dattie vanden lande van mede
Ende van babilone der steden
Dien van asyria waren af gegaen
Surien waenden si winnen saen
Ende bestont alreerst dis
14550
Iegen den coninc van tharsis
Die adremon geheten was
Doe dit wiste iosias
Gaderde hi iegen hem siin here
Ende sette hem ter were
14555
Want hine weren wilde tehant
Dat hi met lide dor siin lant
Nechao omboot iosias
Dat hi wilde omberen das
Hine hadde tehem gene hate
14560
Mar hi wilde ter effrate
Iosias achte niet der dinc
Mar met adremon den coninc
Ordineerde hi siin here
Up dat hi nechaone verwere
14565
Daer wert hi gescoten doot
Dat was ∙i∙ miracle groot
∙I∙ boem was daer an ∙i∙ fonteine
Daer hi starf die coninc reine
Die verdrogeden beide ter stede
14570
Adremon dreef iamberhede
Die hordemen selc verre no na
Aldat lantscap van iuda
Ende alle die van iherusalem
Ende ieremias weende met hem
14575
In sinen tiden dats ware dinc
Was anchus marcius coninc
Die vierde coninc vander stede
Sint datmen romen meren dede
Oec was in sinen tiden mede
14580
Die vifte coninc vander stede
Tarquinus fiscus die fosseide
Ende muren omme rome leide
Tvolc nam daer na dat wenen
Den oudsten sone sonder enen
14585
Tocas ende gaven hem te lone
Naden vader die coninc crone
Vier maende lees wi vn hem
Regneerdi in iherusalem
Want van egypten nechao
14590
Die quam inden lande do
Ende nam hem drike vander stede
Ende gaft den oudsten zone mede
Ebachim ende iechonias
Leesmen dat hi geheten was
14595
Tsens sette nechao up hem
Ende hieten mede ioachim
Tocas sende hi te hant
Gevaen in egypten lant
Dese ioachim iechonias
14600
Leesmen dat xi iaer coninc was
Hi sette hem iegen gods gehete
Urias scalten die profete
Dien dede hire omme ontliven daer
In siin riken vierde iaer
14605
So ontfinc in babilone
Nabugodonosor die crone
Ende verwan den coninc nechaoene
Ende roefdene van al sinen doene
Doe wan hi met sire partien
14610
Welnaer al dlant van surien
Ieremias die profete
Dregede die stat van gods gehete
Ende seide dit seit god vecht
Ic sal bringen dinen knecht
14615
Nabugodonosor in dit lant
Ende salt winnen metter hant
Het sal hen dienen lxx iaer
Als die tiit die comt daer naer
Sal ic doen van babilonen
14620
Hare mesdaet weder lonen
Ende maken die stede rike
Woiste ende ydel ewelike
Hier omme wert hi besloten daer
Dat hi niet predecte openbaer

f84r
14625
Doe hiet hem god dat hiit bescreve
Ende het achter niet en bleve
Baruc siin clerc hi screef die wort
So dat quam den coninc vort
Ende alshi die wort heeft verstaen
14630
Scurdi den boec also saen
Ende warpene in ∙i∙ viere
Doe sprac god anderwarf sciere
Scriift die wort ieremias
Die ioachin iecomas 
14635
Scurde ende verbernen dede
Van hem wart geboren mede
Nembermeer no man no kint
Die den stoel davids gewint
Siin vleesch sal liggen upter mouden
14640
Bloot inder hetten ende inden couden
Buter stat van iherusalem
Nieman sal wenen om hem
In ioachims achtende iaer
So quam nabugodonosor daer
14645
Ende verheerde dlant van iuda
Ende quam in iherusalem na
Vinc den coninc ioachim
Ende vele edelre lieden met him
So dat hine te tsense sette
14650
Dien hi beloefde bi wette
Ghisele hilt hi horic tellen
Daniele ende sine ghesellen
Ananias ende misael
Ende azarias daer ic af wel 
14655
∙I∙ deel seggen sal hier naer
Ioachim meende iii iaer
Mar doe venam hi altehant
Dattie coninc van egypten lant
Hem ter were hadde geset
14660
Ende ontseide tsens ende wet
Dies quam met here tehem
Nabugodonosor in iherusalem
Ende quam met vorwarden in die stede
Mar doe hire in was brac hi vrede
14665
Die starc waren ende groot
Dedi ginder slaen te doot
Enten coninc sloechi mede
Dien dedi werpen uter stede
Mar onbegraven es hi bleven
14670
In sine huut vantmen bescreven
Des afgods name dien hi diende
Coninc maecti sine vriende
∙I∙ die was siin sone
Alse die vader hiet die gone
14675
Ioachim iechonias
Die niet langher coninc en was
Dan ∙x∙ daghe ende ∙x∙ maende
Want nabugodonosor vermaende
Sinen sin dat hi pensen mochte
14680
Om des vader doot onsochte
Ende iegen hem in corten tiden
Metten egyptiene striden
Ende keerde weder ende besat
Iherusalem die heilighe stat
14685
Doch bi ieremias rade
Ginc ioachim uut up genade
Met algader sine meisnieden
Met sire moeder mee edelen lieden
Ende nabugodonosor ontfincse daer
14690
In siins rike achtiende iaer
Ende voerde met hem sire strate
Alder kerken goudine vate
Ende alden conincliken scat
x.m man voerdi uter stat
14695
Onder dit volc was ezechiel
Mardocheus daermen wel
Hier after af gewagen sal
Dus wast daer gevangen al
Nabugodonosor  van babilone
14700
Die ioachime nam die crone
Gafse sinen oem mathanias
Ende hie heten zedechias
Met ede heeft hise bevaen
Dat hem tesense sal staen
14705
Dese zedechias dats waer
Die regneerde xi iaer
Ende was also quat als ict las
Alse siin broeder iechonias
Hovaerdich was hi ende pensde tehant
14710
Dat hi an egypten lant
Hem houden wilde ende lonen
Den coninc van babilone
Om dattie valsche profeten
Hem alle hadden beheten
14715
Dattie van egypten binne
Die van bablione souden winnen

f84v
Dat weder seide ieremias
Int vierde iaer zedechias
Sende boden tote hem
14720
U coninc in iherusalem
Van edom ende van moabiten
Van tyren ende van ammoniten
Entie coninc van saget
Dat si den tsens die was geset
14725
Uphem allen ontseggen souden
Ende hem alle tesamen houden
Iegen nabugodonosors gebod
Doe sprac te ieremiase god
Mac wisse van houte ii warf iii
14730
Die ene doe om den hals die
Ende gef den andre viven
Die die boodschappen sellen bedriven
Vanden coninc zedechien
Deser wort saltu lien
14735
Gos seit ten coninc van iuda
Enten u coninc daer na
Ic ben die gene die maecte dlant
Ende hebt gegeven in sine hant
Nabugodonosor minen knecht
14740
Wat rike sore iegen vecht
Ic salt uphem wreken harde
Metten hongre ende metten swarde
Nu siet dat ghi niet en hort
Der valscher profeten wort
14745
Doe ieremias dese dinc
Geseit hadde vor den coninc
Ananias ∙i∙ profete valsch
Nam van ieremias hals
Die wissen ende bracse ende seide
14750
Dit seit god der waerheide
Dus salic breken dit bedwanc
Van babilone over ii iaer lanc
Ende gods vate ende liede mede
Doen weder comen hier ter stede
14755
Ieremias antworde te desen
Amen ic wilt waer mochte wesen
Mar ananias horde die mare
God en sende di niet hare
Du seits logene sonder waer
14760
Dies saltu sterven indit iaer
Over ii maent doe dit was
Siit seker wart zedechias
Vervaert om siins selves doot
Ende sende met sorgen groot
14765
Sinen sens in babilone
Mar sider vielt hem so onscone
Dat hine algader weder seide
Ende in siin ix iaer beleide
Nabugodonosor die stat
14770
Zedechias sende om dat
Te ieremias omme raet
Doe seide ieremias hoet staet
Gos sprect dit die altoos sal leven
Ic sal zedechias geven
14775
Ende al siin volc ende siin lant
Ins coninc nabugodonosors hant
Ic salse vor hem doen slaen doot
No ontfarmen clene no groot
Vrilic liep hi onder die liede
14780
Die dit seide ende bediede
Mar van egypten die coninc
Quam met hem om dese dinc
Dat hi ontsetten wilde die stat
Nabugodonosor voer wech om dat
14785
Ende sconfierdene ute surien
Met al sire partien
Teersten dat hi wech was
Spotten si met ieremias
Die valsche profeten vander stede
14790
Ende seiden zedechien mede
Nabugodonosor en keert niet
Mar onse gevangne diet
Ende daer toe die vate ons heren
Sellen alle haer weder keren
14795
Ieremias wederseit saen
Ende seide die coninc wart gevaen
Doe soude ieremias tiden
Te sinen dorpe ende uutwart riden
Die porters vingene mettien
14800
Ende seiden dat hi wilde vlien
Ende in hare viande keren
Omboden was hi vor die heren
Daermenne harde sere sloech
Ende in ∙i∙ karkere droech
14805
Doch quam in dat selve iaer
Weder van babilone daer
Die here nabusardan
Prince over al die man

f85r
Want nabugodonosor hem beval
14810
Die stat so beleydi al
So dattie stat besloten was
xviii maende als ict las
Zedechias wart vervaert
Ende sende te ieremias waert
14815
Die nochtoe in den karker was
Heimelic vragede hi das
Ocht van gods halven ware
Dat weder ware gekert die scare
Ieremias antworde saen
14820
Du moets ember siin gevaen
Van nabugodonosor het moet siin
Mar ic bidde die here miin
Ende sende mi niet in den karker weder
Ic storve quame icker neder
14825
So dat hi boven gedaen was
Ende doe riep ieremias
Die gene die in die stat bliven
Sal die hongher ende tswaert ontliven
Mar die ten vianden vliet
14830
Die en sal also sterven niet
Doe wert hi gedaen om dit
In ∙i∙ waterlosen pit
Daer moddre in was harde vele
Daer in so stont hi toter kele
14835
Doch seide een in corter stonde
Ten coninc dat hi dade sonde
Dat hi doot den goeden profete
Doe dedemen ut bi sinen ghehete
Entie coninc vragede hem raet
14840
Ieremias sprac na dat staet
Minen raet no clene no groot
Segic die mar du slaes mi doot
Doe swoer die coninc bi onsen here
Hi en scade hem nembermere
14845
Ieremias sprac sonder hone
Gaestu ten prence van babilone
Du bliifs behouden ende tvolc mede
Ende men verbernet niet die stede
Laatstuut die stat wert verbrant
14850
Ende du ontvlies niet haer hant
Die coninc sprac nu desen raet
Sie dat nieman verstaet
Hier na wert honger in die stat
So dat selke moeder at
14855
Haer kint dat was iamberhede
Also dat men verloes die stede
In zedechias ∙xi∙ iaer
In hoeymaent wet vor waer
Verloesment upten ix dach
14860
Alse zedechias dit versach
Vlo hi ende sine maisniede
Ende vele princen ende vele liede
Vloen nachts metter vaert
Den wech ter woistinen waert
14865
So dattie princen vernamen
Ende volgeden hem ende quamen
Daer sine vingen ende siin volc mede
Tote reblata in die stede
Dats antioche brocht sine anporre
14870
Ten coninc nabugodonosorre
Dus sprac die here van babilone
Van mi heefstu ontfaen die crone
Ende heefs gedaen als ∙i∙ viant
Up mi danne di quam dit lant 
14875
Ende oec dinen god versworen
Die grote here hevets toren
Die heeft di gegeven mi
Doe dede hi doot slaen bedi
Sine kinder daer voer hem
14880
Enten bisscop van iherusalem
Seradach so hiet die gone
Mar iosedech sinen sone
Hilt hi ende sloech ∙ii∙ prencen doot
Die waren over al die genoot
14885
Ende hete slaen des coninx vriende
Die voer hem stonden alsmen diende
Ende andre vele hoghe heren
Dedi des coninx onneren
Den coninc stacmen dogen uut
14890
Ende gebonden sonder dedut
Voerdhine in babilone
Onwerdelike ende onscone
Siet in dat xi iaer
Van zedechias rike dats waer
14895
Inden oest ten x daghe
Dat nes boerde no saghe
Ontstac die diere tempel ons heren
Die salmon maecte met eren
Nabusardan ende des coninx zale
14900
Ende al die stat oec also wale

f85v
Ende vellede die mure alomme
Ende alle die vate ter somme
Nam hi ende alle die cierhede
Die salmon maken dede
14905
Altvolc vinc hi ende bant
Ende voeret in babilone tehant
Ieremias heeft hi saen
Uten pitte gedaen
Want hem nabugodonosor hiet
14910
Dat hi siins wille liete niet
Dlant beval hi godolias
Ende daer na tvolc datter in was
Enten dorpers vanden rike
Dat si souden iaerlike
14915
Van babilone den coninc geven
Spise daer hi bi soude leven
In rama sat nabusardan
Daer brochtmen die gevangne man
Ieremien nam hi uter scaren
14920
Ende seide wiltu met mi varen
Ic sal di doen ere gerne
Ende vernoyt di met te verne
Wone daer du wilt na dire wise
Nabusar dan besette hem spise
14925
Ende gaf hem giften ende lieten int lant
Te babilone voer hi tehant
Hier neemt inde der ioden rike
Dat gedurde sekerlike
Vif hondert ende xxxiii iaer
14930
∙vi∙ maende ende ∙x∙ dage dats waer
In sinen boec bescriift al dus
Ons die goede iosefus
Nabugodonosor voer weghe
Te babilone metten zeghe
14935
Sine gode dancti das
Dat hi ter feesten blide was
Dede hi zedechiase vort bringen
Ende hie die canters singen
Ons heren sanc aldaer voer hem
14940
Alsi daden in iherusaem
Tvolc at ende dranc uten vaten
Die gesacreerd waren ende gelaten
Inden tempel te gods gebode
Som oec offerde hise voer gode
14945
Ende som hilt hise tesinen behoef
Doemen daer den dranc gaf groef
Den menighen na sinen wille
Hiet nabugodonosor al stille
Datmen zedechiase gave
14950
Dranc daermen den lichame slut ave
Dat was harde sciere gedaen
Ende doe hi hadde gedronken saen
Ontreynde hi hem vor die liede
Van desen rouwe dat hem gesciede
14955
Ende men weder inden karker sloet
So bleef hi van rouwen doot
Doet nabugodonosor wiste die rike
Dedine graven coninclike
In zedechias tiden so quam
14960
Die vifte ewe als ict vernam
Tien tiden was servinus
Te rome coninc wi lesen dus
Die die stat wiide met crachte
Ende buten mure maecte grachte
14965
Ende eerst tsens den romeinen geboot
Mar tarminus sloegen doot
Den conighe boek der ioden rike
Neemt ende aldus iammerlike

Nota's